


                PARLAMENTUL ROMÂNIEI

CAMERA DEPUTAŢILOR

	COMISIA 
PENTRU POLITICĂ EXTERNĂ
	
	Bucureşti, 20 septembrie  2006
 Nr. P.L.x 592


R  A  P  O  R  T

asupra propunerii legislative pentru modificarea literei t) a alineatului (1) al articolului 8 din Legea nr. 248/2005 privind regimul liberei circulaţii a cetăţenilor români în străinătate
În conformitate cu prevederile Regulamentului Camerei Deputaţilor, Comisia pentru politică  externă, a fost sesizată spre dezbatere, în fond, cu  propunerea legislativă pentru modificarea literei t)  a alineatului (1) al articolului 8 din Legea nr. 248/2005 privind regimul liberei circulaţii a cetăţenilor români în străinătate

Camera Deputaţilor este Cameră decizională.
Guvernul, prin punctul de vedere transmis, cu adresa nr. 1067 din 3.04.2006, nu susţine adoptarea acestei propuneri legislative.
Senatul, în calitate de primă Cameră sesizată, a respins propunerea legislativă, în şedinţa din 22 iunie 2006.  
Comisia pentru apărare, ordine publică şi siguranţă naţională, Comisia pentru administraţie publică, amenajarea teritoriului şi echilibru ecologic,  precum şi Comisia juridcă de disciplină şi imunităţi au avizat negativ  propunerea legislativă.
Membrii comisiei au examinat propunerea legislativă, expunerea de motive, punctul de vedere al Guvernului şi avizul favorabil al Consiliului legislativ nr. 360 din 09.03.2006.

Propunerea legislativă supusă dezbaterii are ca obiect de reglementare modificarea literei t) a alineatului (1) al articolului 8 din Legea nr. 248/2005 privind regimul liberei circulaţii a cetăţenilor românilor în străinătate, prin care soţului sau soţiei preşedintelui României, preşedintelui Senatului, preşedintelui Camerei Deputaţilor şi primului-ministru, li se poate elibera paşaport diplomatic numai în cazul unei invitaţii oficiale exprese în acest sens, cu valabilitate numai pe durata vizitei oficiale.
În conformitate cu prevederile art. 61 din Regulamentul Camerei Deputaţilor, republicat, membrii   comisiei au finalizat dezbaterile la  proiectul de lege mai sus menţionat  în şedinţa din  19 septembrie 2006. 

La lucrările  comisiei au  participat, în calitate de invitaţi, din partea iniţiatorului : 

· Dl. Robert Uzuna – Director M.A.E.

· Andreea Berechet – Director M.A.E.

· Raluca Pantea – referent spaţiu M.A.E.

Cu prilejul dezbaterilor, membrii Comisiei au constatat că prin modificarea adusă textului la litera t) a alin. (1) din art.8 al Legii nr. 248/2005 se încalcă prevederile art. 37 paragraf 1 din Convenţia cu privire la relaţiile diplomatice încheiate la Viena la 18 aprilie 1961, ratificată prin Decretul nr. 566/1968, cât şi  prevederile Convenţiei de la Viena cu privire la relaţiile consulare, la care România a aderat prin Decretul nr. 481/1971, potrivit cărora membrii de familie ai agenţilor diplomatici şi consulari se bucură de privilegii şi imunităţi diplomatice în statul de reşedinţă, în măsura în care aceştia sunt posesori ai paşapoartelor diplomatice.
La dezbaterea acestui proiect de lege, din totalul de 22 membrii ai Comisiei,  au fost prezenţi la şedinţă  17 deputaţi.  
                  Faţă de considerentele menţionate mai sus şi a punctelor de vedere exprimate de către membrii comisiei, şi de invitaţi, s-a hotărât, cu unanimitate de voturi să se propună plenului Camerei Deputaţilor respingerea propunerii legislative.


În raport de obiectul şi conţinutul său ce vizează modificarea unei legi organice, propunerea legislativă face parte din categoria legilor organice.
                     PREŞEDINTE,                                                     SECRETAR,                            
                 ŞTEFAN GLĂVAN                                             VASILE PRUTEANU
           Consilier

